Document ID: 31968R1397

KOMISSION ASETUS (ETY) N:o 1397/68,
annettu 6 päivänä syyskuuta 1968,
riisin ja rikkoutuneiden riisinjyvien vientituen ennakolta vahvistamisesta annetun asetuksen N:o 474/67/ETY muuttamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon riisin yhteisestä markkinajärjestelystä 25 päivänä heinäkuuta 1967 annetun neuvoston asetuksen N:o 359/67/ETY(1) ja erityisesti sen 17 artiklan 6 kohdan,
sekä katsoo, että
asetuksen N:o 359/67/ETY 17 artiklan 4 kohdan mukaisesti vientitodistushakemuksen jättöpäivänä sovellettavaa tukea voidaan soveltaa vientiin, joka toteutetaan tämän luvan voimassaoloaikana, missä tapauksessa tukeen sovelletaan korjauskerrointa; riisin ja rikkoutuneiden riisinjyvien vientituen ennakolta vahvistamisesta 21 päivänä elokuuta 1967 annetun komission asetuksen N:o 474/67/ETY(2) 1 artiklan mukaisesti tämä korjauskerroin on samansuuruinen kuin cif-hinnan ja cif-termiiniostohinnan välinen erotus,
vaikka riisin ja rikkoutuneiden riisinjyvien vientitodistukset ovat voimassa niiden antokuukautta seuraavan viidennen kuukauden loppuun asti, näillä tuotteilla on harvoin todella edustavia termiinimarkkinoita muiden kuin lähimmän tai lähimpien termiinien osalta; tämän vuoksi on suotavaa, että voidaan vahvistaa edellä tarkoitettua erotusta pienempi korjauskerroin,
tämän vuoksi asetusta N:o 474/67/ETY olisi muutettava, ja
tässä asetuksessa säädetyt toimenpiteet ovat viljan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen N:o 474/67/ETY 1 artiklan kaksi ensimmäistä kohtaa seuraavasti:
"Vahvistettaessa ennakolta asetuksen N:o 359/67/ETY 17 artiklan 4 kohdan ensimmäisessä alakohdassa tarkoitettua riisin ja rikkoutuneiden riisinjyvien vientitukea kyseisenä päivänä tapahtuvaan vientiin sovellettava tuki on todistushakemuksen jättöpäivänä vahvistettu tuki:
- vähennettynä määrällä, joka on enintään cif-termiiniostohinnan ja cif-hinnan välisen erotuksen suuruinen, jos edellinen on jälkimmäistä suurempi enemmän kuin 0,025 laskentayksikköä 100 kilolta,
- lisättynä määrällä, joka on enintään cif-hinnan ja cif-termiiniostohinnan välisen erotuksen suuruinen, jos edellinen on jälkimmäistä suurempi enemmän kuin 0,025 laskentayksikköä 100 kilolta.
Viikoittaisten vahvistusten välillä sovellettavan tuen määrää tarkistetaan ennakolta vahvistamisen tapauksessa ainoastaan silloin, kun edellä olevan säännöksen soveltaminen muuttaisi tuen määrää enemmän kuin 0,025 laskentayksikköä 100 kilolta."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 6 päivänä syyskuuta 1968.

Labels: 3
17